ΓΡΑΠΤΗ ΕΡΩΤΗΣΗ E-3669/97 υποβολή: Nikitas Kaklamanis (UPE) προς την Επιτροπή (19 Νοεμβρίου 1997)

Θέμα: Διακίνηση ναρκωτικών στα Βαλκάνια

Σύμφωνα με αναφορά του «Observatoire Geopolitique des Drogues» («Γεωπολιτικού Παρατηρητηρίου για τα Ναρκωτικά») που εδρεύει στο Παρίσι, από τα Βουλγαρικά λιμάνια της Βάρνας και του Πύργου (Μπουργκάς) διακινούνται μεγάλες ποσότητες ναρκωτικών που παράγονται στον Καύκασο και στην Τουρκία, και οι οποίες προωθούνται στη Δυτική Ευρώπη.

Σύμφωνα, μάλιστα, με ανακοίνωση που έκανε ο εκπρόσωπος του Βουλγαρικού Υπουργείου Εσωτερικών κ. Τσαβντάρ Κρούμωφ «εκατοντάδες τουρκικές, βουλγαρικές και σκοπιανές επιχειρήσεις δραστηριοποιούνται στο κύκλωμα των ναρκωτικών στη Βουλγαρία, ενώ οι αστυνομικές αρχές παρακολουθούν πολλές από αυτές». Σχετικά με τις κατασχεθείσες ποσότητες ο Βούλγαρος αξιωματούχος ανέφερε ότι το 1997 ανήλθαν σε 57,4 κιλά ηρωΐνης και 530,9 κιλά χασίς, ποσότητες που το «Γεωπολιτικό Παρατηρητήριο για τα Ναρκωτικά» θεωρεί εντελώς ανεπαρκείς λαμβανομένου υπόψιν του όγκου των διακινουμένων ναρκωτικών μέσω αυτής της χώρας, καθώς και της παραγόμενης ποσότητας χασίς και «παπαρούνας» ιδίως από τους Τουρκόφωνους, στα νότια της Βουλγαρίας, όπως αναφέρεται στην αναφορά του.

Θα επιθυμούσα να έχω την επίσημη θέση της Ευρωπαϊκής Επιτροπής για το θέμα, καθώς και το τί μέτρα πρόκειται να λάβει ώστε να σταματήσει η ακατάσχετη ροή ναρκωτικών από την Τουρκία και τον περίγυρό της - μέσω Βουλγαρίας - στην Ε.Ε., λαμβανομένου υπόψιν ότι η Βουλγαρία χρηματοδοτείται με κονδύλια της Ένωσης λόγω της συμμετοχής της στο Phare, ενώ η Τουρκία έχει Συμφωνία Τελωνειακής Ένωσης με την Ε.Ε.

Απάντηση της κας Gradin εξ ονόματος της Επιτροπής (13 Ιανουαρίου 1998)

Η Επιτροπή ανησυχεί σχετικά με το λαθρεμπόριο ναρκωτικών μέσω των Βαλκανίων. Σε υπουργική σύνοδο μεταξύ της Κοινότητας και των χωρών της Κεντρικής και Ανατολικής Ευρώπης, τον Νοέμβριο 1996, η Νοτιοανατολική Ευρώπη θεωρήθηκε ως περιοχή προτεραιότητας ως προς τη σύσφιξη της συνεργασίας μεταξύ των κρατών μελών και των χωρών της Κεντρικής και Ανατολικής Ευρώπης όσον αφορά την επιβολή του νόμου για την καταπολέμηση των ναρκωτικών.

Στο πλαίσιο του πολυεθνικού προγράμματος καταπολέμησης των ναρκωτικών του σχεδίου PHARE, που αποτελεί το κυριότερο χρηματοδοτικό μέσο της Κοινότητας για την συνεργασία με τις χώρες της Κεντρικής και Ανατολικής Ευρώπης όσον αφορά τα ναρκωτικά, η Επιτροπή παρέχει βοήθεια στου εταίρους του PHARE στις προσπάθειές του να καταπολεμήσουν την κατάχρηση χαρκωτικών και την παράνομη διακίνησή τους. Ένα διεθνές κεντρικό πρόγραμμα των Ηνωμένων Εθνών για την καταπολέμηση των ναρκωτικών (UNDCP), στο οποίο συμμετέχουν από κοινού τα Ηνωμένα Έθνη, η Κοινότητα και το PHARE στη Νοτιοανατολική Ευρώπη και το οποίο καλύπτει σε πρώτη φάση τη Βουλγαρία, τη Ρουμανία και την Πρώην Γιουγκοσλαβική Δημοκρατία της Μακεδονίας (ΠΓΔM), ευρίσκεται στο στάδιο της προετοιμασίας προκειμένου:

- να ενισχυθούν οι έλεγχοι όσον αφορά το λαθρεμπόριο ναρκωτικών στα συγκεκριμένα λιμάνια της Μαύρης Θάλασσας Βάρνα, Πύργος και Κωνστάντα,

- να ενισχυθούν οι έλεγχοι όσον αφορά το λαθρεμπόριο ναρκωτικών σε συγκεκριμένα οδικά σημεία των συνόρων με τη Ρουμανία,

- να οργανωθεί η συνεργασία ως προς τα μέτρα ελέγχου και την ενίσχυση του δυναμικού επισήμανσης σε συγκεκριμένα οδικά σημεία των συνόρων με τη Βουλγαρία και την ΠΓΔΜ,

- να ενισχυθούν οι έλεγχοι όσον αφορά το λαθρεμπόριο ναρκωτικών σε συγκεκριμένα αεροδρόμια (Σόφια, Βάρνα, Κωνστάντα, Βουκουρέστι, Τιμισοάρα, Σκόπια),

- να αναπτυχθούν συστήματα συγκέντρωσης και ανάλυσης των πληροφοριών,

- να δημιουργηθούν μηχανισμοί και εμπειρογνωμοσύνη για τις ελεγχόμενες παραδώσεις.

Η Κοινότητα θα συμμετάσχει επίσης σε στρατηγική επιχείρηση που διοργανώνεται από τον Διεθνή Οργανισμό Τελωνείων (WCO) για την καταπολέμηση του λαθρεμπορίου ναρκωτικών στη Νοτιοανατολική Ευρώπη. Η συμμετοχή αυτή θα χρηματοδοτηθεί από το πρόγραμμα OISIN για την εκπαίδευση και τη συνεργασία μεταξύ των αρχών επιβολής του νόμου ((ΕΕ L 7 της 10.1.1997 )), τη διαχείριση του οποίου έχει η Επιτροπή.